Document ID: /roh_data/filtered/fineweb-2-filterrobots_roh.jsonl.gz/56130

L’assicuranza cunter la dischoccupaziun (AD) paja, durant in tschert temp, ina part dals custs dals patruns, sche lur lavurantas e lavurants èn pertutgads d'ina reducziun dal temp da lavur. Sche la lavur en Vossa interpresa sto pia vegnir interrutta u reducida temporarmain per raschuns economicas, pervia da mesiras pronunziadas da las autoritads u per auters motivs independents da la voluntad dal patrun – entant ch’ils contracts da lavur restan en vigur – pudais Vus far ina dumonda per indemnisaziuns per lavur reducida, quai cun emplenir il formular da preannunzia.
Cun la lavur reducida duai en emprima lingia vegnir impedì che Vus stoppias relaschar Vossas collavuraturas e Voss collavuraturs pervia d’ina curta interrupziun da la lavur che na po betg vegnir evitada.
Nua e co?
L’emprim stuais Vus As drizzar a l’autoritad responsabla dal chantun, nua che Vossa interpresa è domiciliada (per regla è quai il departament chantunal d’economia).
L’autoritad responsabla As metta a disposiziun il formular per preannunziar la lavur reducida. Empleni quest formular ed al returnai a l’autoritad. Vus chattais tut ils formulars sin www.arbeit.swiss u pudais er far diever dal eService sin www.job-room.ch per trametter la preannunzia da lavur reducida a l’autoritad chantunala cumpetenta.
Il chantun examinescha Vossa preannunzia. Examinà vegn spezialmain, sche la lavur reducida serva propi al mantegniment da las plazzas en Vossa interpresa.
Cura?
Vus stuais preannunziar la lavur reducida planisada almain 10 dis avant il cumenzament da quella.
Il termin d’annunzia importa excepziunalmain 3 dis, sche Vus pudais cumprovar che la lavur reducida stoppia vegnir introducida a fitg curta vista pervia da circumstanzas nunspetgadas e betg previsiblas.
Sche Vus essas sfurzada u sfurzà da prolungar la lavur reducida gia concedida, stuais Vus inoltrar ina nova preannunzia almain 10 dis avant che la concessiun scada.
Sco collavuratura u collavuratur na stuais Vus far nagut.
Indemnisaziun e paja
L’indemnisaziun importa 80 pertschient da la perdita da gudogn, quai vul dir 80 pertschient da la perdita temporara da lavur.
Per quella part da la lavur, per la quala la lavur reducida na vegn betg introducida, paja la patruna u il patrun il salari.
Emprendistas ed emprendists, collavuraturas temporaras e collavuraturs temporars sco er persunas cun contract limità na survegnan nagina indemnisaziun per lavur reducida. Ellas ed els survegnan la paja cumplaina. Sche Vus avais in contract da lavur da durada limitada, n’èsi per regla er betg pussaivel d’As disdir avant il termin.
Indemnisaziun ed assicuranzas socialas
La lavur reducida n’ha nagina influenza sin las contribuziuns a las assicuranzas socialas (AVS/AI/UCG): tant la patruna u il patrun sco er las lavurantas ed ils lavurants ston pajar vinavant las contribuziuns cumplainas.
Durant la lavur reducida han tant la patruna u il patrun sco er las lavurantas ed il lavurants il dretg da disdir il contract da lavur. Lavurantas e lavurants n’han nagin dretg da l’indemnisaziun per lavur reducida, sche lur contract da lavur è vegnì disditg u sche lur termin da disditga è gia scadì.